Inspectoratul de Jandarmi Județean Suceava a marcat și în acest an "Ziua Veteranilor Unității", oferind diplome de onoare unor militari în rezervă sau retragere care, prin activitatea lor, au lăsat o amprentă importantă asupra uniformei pe care au reprezentat-o.
La manifestare au luat parte conducerea actuală a Jandarmeriei Suceava și personal al unității, precum și ofițeri și subofițeri care au reprezentat cu onoare și profesionalism Inspectoratul de Jandarmi Județean Suceava.
"În semn de apreciere și respect pentru tot ceea ce au realizat sub emblema Jandarmeriei Române, domnul inspector-șef, general de brigadă Ionel Postelnicu, le-a oferit diplome cadrelor militare în rezervă și în retragere, care au activat în cadrul unității noastre de-a lungul timpului.
De asemenea, ca simbol al prețuirii și binecuvântării, Arhiepiscopia Sucevei și Rădăuților le-a înmânat Distincția de Vrednicie", a transmis Jandarmeria Suceava.